महिलाओं का रोडवेज बस में आधा किराया; पढ़ें- किसे क्या-क्या फायदा
Important changes to know in Rajasthan from 1st April 2023 प्रदेश में कल से कई नए बदलाव होने जा रहे ​हैं जिसका साधा फायदा आम आदमी को होगा। कल से प्रदेश के 11 लाख किसानों को 2000 यूनिट महीने तक फ्री बिजली मिलनी शुरू हो जाएगी।
1 अप्रैल यानी नए फाइनेंशियल ईयर की शुरुआत और इसी के साथ आपके जीवन में बहुत कुछ बदलने वाला है। आज से कई सुविधाओं के लिए ज्यादा पैसा खर्च करना पड़ेगा तो फ्री बिजली से लेकर किराया तक में आपको छूट मिलने वाली है।
गैस सिलेंडर सस्ता मिलेगा, बिजली के बिल अब किसान और आम उपभोक्ताओं दोनों को थोड़े राहत देने वाले हैं। इसके साथ ही सरकार की कई योजनाएं भी आज से लागू हो जाएंगी।
तो पढ़िए 1 अप्रैल से क्या-क्या बदलने वाला है...
11 लाख किसानों को फ्री बिजली
प्रदेश के 11 लाख किसानों को 2000 यूनिट महीने तक फ्री बिजली मिलनी शुरू हो जाएगी। किसान को रोज 66 यूनिट तक बिजली फ्री मिलेगी। फ्री बिजली का फायदा कृषि कनेक्शन पर मिलेगा। इसी तरह आम बिजली उपभोक्ताओं को 100 यूनिट महीने तक फ्री बिजली मिलेगी।
सीएम अशोक गहलोत ने इस साल के बजट में किसानों को 2000 यूनिट हर महीने तक किसानों और आम उपभोक्ताओं को फ्री देने की घोषणा की थी।
500 रुपए में गैस सिलेंडर 
उज्ज्वला योजना वाले परिवारों को कल से 500 रुपए में गैस सिलेंडर मिलेगा। हर महीने री-फिलिंग के केवल 500 रुपए देने होंगे बाकी पैसा राज्य सरकार भरेगी। सीएम ने राहुल गांधी की यात्रा में मालाखेड़ा की सभा में इसकी घोषणा की थी। इसके बाद बजट में इसकी घोषणा की थी। इसे भी एक अप्रैल से लागू किया जाएगा।
रोडवेज बसों में महिलाओं का आधा किराया
कल से राजस्थान में रोडवेज की बसों में आधा किराया ही देना पड़ेगा। महिलाओं को रोडवेज किराए में छूट 30 से बढ़ाकर 50 फीसदी करने की बजट घोषणा भी आज से लागू हो रही है। राजस्थान की सीमा में रोडवेज की बसों में यह छूट मिलेगी। यह छूट रोडवेज की लोकल और एक्सप्रेस बसों में मिलेगी, लेकिन वॉल्वो-स्केनिया बसों में ये सुविधा नहीं मिलेगी।
चिरंजीवी योजना में कल से 25 लाख तक इलाज
चिरंजीवी योजना में 1 अप्रैल से 25 लाख तक का इलाज करवा सकेंगे। अब तक 10 लाख रुपए तक का इलाज करवा सकते थे। 1 अप्रैल से इसकी लिमिट 25 लाख तक हो जाएगी। चिरंजीवी योजना में शामिल परिवारों का एक्सीडेंट बीमा भी कल से 5 लाख से बढ़ाकर 10 लाख हो जाएगा।
1000 रुपए मिनिमम पेंशन होगी
प्रदेश में 1 अप्रैल से सामाजिक सुरक्षा पेंशन कम से कम 1000 रुपए मिलेगी। आज से पेंशन बढ़ जाएगी। सामाजिक सुरक्षा पेंशन 15 फीसदी अपने आप बढ़ेगी।
दलित से इंटर कास्ट मैरिज पर अब 10 लाख
दलित से इंटर कास्ट मैरिज करने पर अब सरकार से मिलने वाला प्रोत्साहन पैकेज 5 लाख से बढ़ाकर 10 लाख रुपए हो जाएगा। दिव्यांग से शादी करने पर भी अब 5 लाख रुपए का प्रोत्साहन पैकेज मिलेगा।
पालनहार योजना वाले 6.50 लाख अनाथ बच्चों को अब 1500 रुपए मिलेंगे
पालनहार योजना में शामिल 6.50 लाख अनाथ बच्चों को एक अप्रैल से हर महीने बढ़ा हुआ पैसा मिलेगा। 6 साल तक के बच्चों को हर महीने मिलने वाला पैसा 500 से बढ़ाकर 750 रुपए होगा। 7 साल से 18 साल के बच्चों को 1000 रुपए से बढ़ाकर 1500 रुपए हर महीने मिलेंगे। यह बढ़ा हुआ पैसा 1 अप्रैल से लागू होगा।
पार्ट टाइम कर्मचारियों को रिटायरमेंट पर 3 लाख तक मिलेंगे
सरकार में पार्ट टाइम काम कर रहे कर्मचारियों के रिटायर होने पर अब 2 से 3 लाख रुपए का रिटायरमेंट पैकेज मिलेगा। इसमें होमगार्ड, सरकार में ठेके के रेक्सको कर्मचारी और पार्ट टाइम वाले दो लाख से ज्यादा कर्मचारियों को इसका फायदा मिलेगा। अब तक पार्ट टाइम कर्मचारियों को रिटायरमेंट पर सरकार कुछ नहीं देती थी।
शहरी निकाय और पंचायतीराज कर्मचारियों के भत्ते 15 फीसदी बढ़ेंगे
प्रदेश भर में एक अप्रैल से शहरी निकायों और पंचायती राज कर्मचारियों के भत्तों और मानदेय में 15 फीसदी की बढ़ोतरी होगी। इन्हें अब बढ़ा हुआ भत्ता मिलेगा। पार्षद, नगरपालिका अध्यक्ष, सभापति, मेयर, वार्ड पंच, सरपंच, पंचायत समिति मेंबर, जिला परिषद मेंबर, प्रधान और जिला प्रमुखों के भत्ते और मानदेय 1 अप्रैल से 15 फीसदी बढ़ जाएंगे।
डीजल वाहनों का रजिस्ट्रेशन सस्ता होगा
डीजल वाहनों पर वन टाइम टैक्स 2 फीसदी कम होगा। अब तक डीजल के फोर व्हीलर वाहनों पर रजिस्ट्रेशन के वक्त दो फीसदी वन टाइम टैक्स लगता था। अब डीजल-पेट्रोल वाहनों पर बराबर वन टाइम टैक्स लगेगा।
रणथंभौर में टाइगर सफारी महंगी
उपवन संरक्षक (पर्यटन) संदीप चौधरी ने बताया कि सरकार के आदेश के अनुसार एक अप्रैल से रणथम्भौर नेशनल पार्क भ्रमण करने आने वाले सैलानियों के प्रवेश शुल्क (एंट्री फीस) में बढ़ोतरी की गई है। नई दरें एक अप्रैल को सुबह की पारी से लागू हो गई हैं।
सिर्फ छह डिजिट वाले हॉलमार्क सोने के आभूषणों की बिक्री होगी
नए नियम के तहत एक अप्रैल से छह डिजिट वाले अल्फान्यूमेरिक हॉलमार्किंग के बिना सोना नहीं बिकेगा। जैसे आधार कार्ड पर 12 अंकों का कोड होता है, उसी तरह से सोने पर 6 अंकों का हॉलमार्क कोड होगा। इसे हॉलमार्क यूनीक आइडेंटिफिकेशन नंबर यानी HUID कहते हैं।
ये नंबर अल्फान्यूमेरिक यानी कुछ इस तरह से हो सकता है- AZ4524। इस नंबर के जरिए ये पता करना संभव होगा कि कोई सोना कितने कैरेट का है। देशभर में सोने पर ट्रेड मार्क देने के लिए 940 सेंटर बनाए गए हैं। अब चार डिजिट वाली हॉलमार्किंग पूरी तरह बंद हो जाएगी।
बिना पैन के PF निकालने पर अब कम टैक्स
प्रोविडेंट फंड (PF) से निकासी को लेकर टैक्स के नियम में बदलाव किया है। 1 अप्रैल से PF अकाउंट से PAN लिंक्ड नहीं होने पर आप पैसा निकालते हैं तो अब 30% की जगह 20% TDS लगेगा। बदले नियम का फायदा उन PF होल्डर्स को होगा, जिनका पैन अभी तक अपडेटेड नहीं है।
महिला सम्मान स्कीम शुरू होगी
बजट में 7.5% ब्याज दर के साथ ‘महिला सम्मान सेविंग सर्टीफिकेट’ लॉन्च की गई है। महिलाएं 2 सालों के लिए अधिकतम 2 लाख रुपए जमा कर सकेंगी। अभी देश में 78% कामकाजी महिलाएं भी गोल्डन रूल ऑफ सेविंग यानी 20% बचत भी नहीं करती हैं। 2 लाख रुपए की स्कीम से दो साल में 32 हजार रुपए का फायदा होगा।
ये खबर भी पढ़ें...
19 सीटों पर कांग्रेस में बगावत तय:चुनौती- किसे टिकट दें?, पिछली बार हारे कांग्रेसी नेताओं को या उन्हें, जिन्होंने सरकार बचाई
सरकार रिपीट कराने के लिए दमखम लगा रही कांग्रेस के लिए इसी साल होने वाले विधानसभा चुनावों में सबसे बड़ी चुनौती होगी- 19 सीटों पर टिकट फाइनल करना। इसकी बड़ी वजह भी है।
दरअसल, इन 19 में से 13 सीटें वो हैं जहां से निर्दलीय जीतने वाले विधायकों ने कांग्रेस को विधानसभा में समर्थन दे रखा है और 6 सीटें वे हैं, जहां बसपा से जीतने वाले विधायक अब कांग्रेस में शामिल हो चुके हैं। (यहां पढ़ें पूरी खबर)